b"\n_START_ARTICLE_\nCan Cortada (Esplugues de Llobregat)\n_START_SECTION_\nDescripci\xc3\xb3\n_START_PARAGRAPH_\n\xc3\x89s una casa pairal empla\xc3\xa7ada damunt d'un pla i orientada a migdia; consta de planta baixa, pis i golfes. Destaca l'extraordin\xc3\xa0ria longitud de la fa\xc3\xa7ana. El 1768 es reform\xc3\xa0 aquesta casa i perd\xc3\xa9 el seu aspecte primitiu. La fa\xc3\xa7ana principal est\xc3\xa0 formada per dues entrades adovellades, i per set balcons setcentistes amb barana de ferro forjat, la qual es recolza sobre cinc volutes; el seu paviment \xc3\xa9s de cer\xc3\xa0mica vidriada. Les golfes s'obren a l'exterior per una galeria de dotze arcs de mig punt i dos m\xc3\xa9s a major dist\xc3\xa0ncia. A la part posterior hi ha un altre acc\xc3\xa9s, al\xc3\xa7at del nivell del s\xc3\xb2l, amb escala de barana de ferro forjat.\n_START_SECTION_\nHist\xc3\xb2ria\n_START_PARAGRAPH_\nNo hi ha data precisa de la construcci\xc3\xb3 d'aquesta casa, per\xc3\xb2 possiblement fou edificada a l'entorn del s. XV. L'any 1630, Antoni Matheu, hereu d'aquest mas, va vendre la propietat a Jaume Cortada, bar\xc3\xb3 de Mald\xc3\xa0, i des de les aleshores fou coneguda com a Can Cortada. Posteriorment, el 1768, Rafael d'Amat i de Cortada, IV bar\xc3\xb3 de Mald\xc3\xa0, transform\xc3\xa0 aquesta casa tot donant-li l'aspecte actual. L'any 1939 moriria la baronessa de Mald\xc3\xa0, i pass\xc3\xa0 la finca al seu fill, Joaquim de Vilallonga, comte de Sant Miquel de Castell\xc3\xa0. Un any despr\xc3\xa9s, aquest en restaur\xc3\xa0 l'interior i esdevingu\xc3\xa9 una gran mansi\xc3\xb3 senyorial."